മൂർക്കോത്ത് രാമുണ്ണി

നയതന്ത്ര വിദഗ്ദ്ധനും വ്യോമസേനയിലെ ആദ്യ മലയാളി പൈലറ്റും, റിട്ടയേഡ് വിങ് കമാൻഡറുമാണ്‌ മൂർക്കോത്ത് രാമുണ്ണി(സെപ്റ്റംബർ 15 1915 - ജൂലൈ 9 2009)
ജീവിതരേഖ
പ്രശസ്ത സാഹിത്യകാരനും ശ്രീനാരായണഗുരുവിന്റെ ശിഷ്യനുമായിരുന്ന മൂർക്കോത്ത്‌ കുമാരന്റെയും യശോദയുടേയും മകനായി 1915 സെപ്റ്റംബർ 15-ന്‌ ജനിച്ചു.  സെന്റ്‌ ജോസഫ്‌സ്‌ സ്‌കൂൾ, തലശ്ശേരി, ബി.ഇ.എം.പി സ്‌കൂൾ, ബ്രണ്ണൻ കോളേജ്, മദ്രാസ്‌ പ്രസിഡൻസി കോളേജ്‌ എന്നിവിടങ്ങളിലായിരുന്നു വിദ്യാഭ്യാസം. പ്രസിഡൻസി കോളേജിൽ നിന്നുള്ള ഉപരിപഠനത്തിന് ശേഷം മദ്രാസ് ഫ്ലയിങ് ക്ലബിൽ ചേർന്ന് ലൈസൻസ് നേടിയ  കേരളത്തിലെ ആദ്യ എയർ ഫോഴ്സ് പൈലറ്റായി. കാപ്റ്റൻ ടിൻഡൽ  ബിസ്‌കോ എന്ന ഒന്നാം ലോക മഹായുദ്ധകാലത്തെ പൈലറ്റായിരുന്നു പരിശീലകൻ. രണ്ടാം ലോകമഹായുദ്ധത്തിൽ ജപ്പാനെതിരെ ഇന്ത്യൻ എയർ ഫോഴ്സ് വിമാനം പറത്തിയ എക മലയാളിയും രാമുണ്ണിയാണ്. സ്വാതന്ത്ര്യത്തിന് മുമ്പ് ബ്രിട്ടീഷ് റോയൽ എയർ ഫോഴ്‌സിൽ ചേർന്ന അദ്ദേഹം സെക്കന്ദരാബാദിലെയും അംബാലയിലെയും പെഷവാറിലെയും പരിശീലനങ്ങൾക്കും ശേഷം വ്യോമസേനയുടെ 2, 4, 6 സ്‌ക്വാഡ്രണുകൾക്കു വേണ്ടി പോർ വിമാനങ്ങൾ പറത്തുകയുണ്ടായി.  ഭാരതീയ വായുസേനയിലും വൈമാനികനായ രാമുണ്ണിയെ ഭാരത സർക്കാർ ഐ.എ.എസ്. നൽകി അന്നത്തെ പ്രധാനമന്ത്രി ജവഹർലാൽ നെഹ്രുവിന്റെ ഓഫീസിൽ നിയമിച്ചു.

എഴുത്തുകാര‍ൻ, ഭരണതന്ത്രജ്ഞൻ, സാമൂഹ്യ പ്രവർത്തകൻ എന്നീ നിലകളിൽ വ്യക്തിമുദ്ര പതിപ്പിച്ച മൂർക്കോത്ത്‌ രാമുണ്ണി നിരവധി ഗ്രന്ഥങ്ങളുടെ കർത്താവാണ്‌. ലക്ഷദ്വീപിലെ അഡ്മിനിസ്ട്രേറ്ററായിരുന്ന അദ്ദേഹം തൻ്റെ തലശ്ശേരിയിലെ വീടിന് നൽകിയ പേര് ലക്ഷദ്വീപിലെ ഒരു ചെറിയ ദ്വീപിൻ്റെ പേര് ആയ "ബിത്ര" ആണ്.

ഔദ്യോഗിക പദവികൾ
 1961 ൽ ലക്ഷദ്വീപിലെ നാലാമത്തെ അഡ്മിനിസ്ട്രേറ്ററായി രാമുണ്ണി നിയമിതനായി
 വടക്കുകിഴക്കൻ സംസ്ഥാനങ്ങളിൽ ഗവർണറുടെ ഉപദേഷ്ടാവ്
 നേപ്പാളിലെ ഇന്ത്യയുടെ പ്രത്യേക പ്രതിനിധി
നാഗാലാൻഡ് രൂപീകരണ കാലത്ത് പതിമൂന്നു വർഷം കാബിനറ്റ് സെക്രട്ടറി

കൃതികൾ
ഇംഗ്ലീഷ്
അറ്റ്‌ലസ്‌ ഓഫ്‌ ലക്ഷദ്വീപ്‌
യൂണിയൻ ടെറിട്ടറി ഓഫ്‌ ലക്ഷദ്വീപ്‌
ദ വേൾഡ്‌ ഓഫ്‌ നാഗാസ്‌
ഏഴിമല
ദ സ്‌കൈ വാസ്‌ ദി ലിമിറ്റ്‌
ഇന്ത്യാസ്‌  കോറൽ ഐലൻഡ്‌സ്‌ ഇൻ ദ അറേബ്യൻ സീ-ലക്ഷദ്വീപ്‌.

മലയാളം
 പൈലറ്റിന്റെ ദിനങ്ങൾ 
 എന്റെ ഗോത്രലോകം.

അവലംബം

വർഗ്ഗം:1915-ൽ ജനിച്ചവർ
വർഗ്ഗം: 2009-ൽ മരിച്ചവർ
വർഗ്ഗം:സെപ്റ്റംബർ 15-ന് ജനിച്ചവർ
വർഗ്ഗം:ജൂലൈ 9-ന് മരിച്ചവർ

വർഗ്ഗം:കണ്ണൂർ ജില്ലയിൽ ജനിച്ചവർ